LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL LIETUVOS RESPUBLIKOS ŽEMĖS ŪKIO MINISTRO 2004 M. LIEPOS 16 D. ĮSAKYMO Nr. 3D-446 „DĖL ŽEMĖTVARKOS PLANAVIMO DOKUMENTŲ VALSTYBINĘ TERITORIJŲ PLANAVIMO PRIEŽIŪRĄ ATLIEKANčių SPECIALISTų KVALIFIKACINIŲ REIKALAVIMŲ ir ATESTAVIMO taisyklių PATVIRTINIMO“ PAKEITIMO

2012 m. vasario 14 d. Nr. 3D-100

Vilnius

1. P a k e i č i u Lietuvos Respublikos žemės ūkio ministro 2004 m. liepos 16 d. įsakymą Nr. 3D-446 „Dėl Žemėtvarkos planavimo dokumentų valstybinę teritorijų planavimo priežiūrą atliekančių specialistų kvalifikacinių reikalavimų ir atestavimo taisyklių patvirtinimo“ (Žin., 2004, Nr. 118-4403; 2009, Nr. 57-2240) ir išdėstau jį nauja redakcija:

„LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL ŽEMĖTVARKOS PLANAVIMO DOKUMENTŲ VALSTYBINĘ PRIEŽIŪRĄ ATLIEKANčių SPECIALISTų KVALIFIKACINIŲ REIKALAVIMŲ ir ATESTAVIMO taisyklių PATVIRTINIMO

Vadovaudamasis Lietuvos Respublikos žemės ūkio ministerijos nuostatų, patvirtintų Lietuvos Respublikos Vyriausybės 1998 m. rugsėjo 15 d. nutarimu Nr. 1120 (Žin., 1998, Nr. 83-2327; 2010, Nr. 125-6405), 9.1 punktu ir atsižvelgdamas į Teritorijų planavimo valstybinės priežiūros tvarkos aprašo, patvirtinto Lietuvos Respublikos aplinkos ministro ir Lietuvos Respublikos žemės ūkio ministro 2010 m. rugsėjo 28 d. įsakymu Nr. D1-831/3D-868 (Žin., 2010, Nr. 116-5949), 12 punktą,

t v i r t i n u Žemėtvarkos planavimo dokumentų valstybinę priežiūrą atliekančių specialistų kvalifikacinius reikalavimus ir atestavimo taisykles (pridedama).“

2. N u s t a t a u, kad:

2.1. Kvalifikacijos pažymėjimai, išduoti Nacionalinės žemės tarnybos prie Žemės ūkio ministerijos specialistams, atliekantiems žemėtvarkos planavimo dokumentų valstybinę priežiūrą, iki šio įsakymo įsigaliojimo, galioja iki šiuose pažymėjimuose nurodyto termino pabaigos.

2.2. Šio įsakymo 2.1 punkte nurodyti specialistai atestuojami ir jiems nauji kvalifikacijos pažymėjimai išduodami šio įsakymo 1 punktu keičiamu Lietuvos Respublikos žemės ūkio ministro 2004 m. liepos 16 d. įsakymu Nr. 3D-446 tvirtinamų Žemėtvarkos planavimo dokumentų valstybinę priežiūrą atliekančių specialistų kvalifikacinių reikalavimų ir atestavimo taisyklių IV ir VI skyriuose nustatyta tvarka.

Žemės ūkio ministras	Kazys Starkevičius

PATVIRTINTA

Lietuvos Respublikos žemės ūkio ministro

2004 m. liepos 16 d. įsakymu Nr. 3D-446

(Lietuvos Respublikos žemės ūkio ministro

2012 m. vasario 14 d. įsakymo Nr. 3D-100

redakcija)

ŽEMĖTVARKOS PLANAVIMO DOKUMENTŲ VALSTYBINĘ PRIEŽIŪRĄ ATLIEKANčių SPECIALISTų kvALIFIKACINIai REIKALAVIMai ir ATESTAVIMO taisyklės

I. BENDROSIOS NUOSTATOS

1. Žemėtvarkos planavimo dokumentų valstybinę priežiūrą atliekančių specialistų kvalifikaciniai reikalavimai ir atestavimo taisyklės (toliau – Taisyklės) nustato Nacionalinės žemės tarnybos prie Žemės ūkio ministerijos (toliau – Nacionalinė žemės tarnyba) specialistams (valstybės tarnautojams ar darbuotojams, dirbantiems pagal darbo sutartis), atliekantiems žemėtvarkos planavimo dokumentų valstybinę priežiūrą, taikomus kvalifikacinius reikalavimus, jų atestavimo bei kvalifikacijos pažymėjimų išdavimo tvarką.

2. Taisyklėse vartojamos sąvokos:

2.1. Žemėtvarkos planavimo dokumentų valstybinę priežiūrą atliekančio specialisto atestavimas (toliau – atestavimas) – procedūra, kuria įvertinama, ar Nacionalinės žemės tarnybos specialistas (valstybės tarnautojas ar darbuotojas, dirbantis pagal darbo sutartį), atliekantis žemėtvarkos planavimo dokumentų valstybinę priežiūrą (toliau – specialistas), atitinka Taisyklių 4 punkte nustatytus kvalifikacinius reikalavimus.

2.2. Žemėtvarkos planavimo dokumentų valstybinę priežiūrą atliekančio specialisto kvalifikacijos pažymėjimas (toliau – kvalifikacijos pažymėjimas) – Nacionalinės žemės tarnybos direktoriaus specialistui išduodamas dokumentas, kuriuo patvirtinama šio specialisto kvalifikacija.

Kitos Taisyklėse vartojamos sąvokos apibrėžtos kituose teisės aktuose.

3. Atestavimas privalomas visiems specialistams, atliekantiems šių žemėtvarkos planavimo dokumentų valstybinę priežiūrą:

3.1. žemėtvarkos schemų;

3.2. kaimo plėtros žemėtvarkos projektų;

3.3. žemės sklypų formavimo ir pertvarkymo projektų;

3.4. žemės paėmimo visuomenės poreikiams projektų;

3.5. žemės konsolidacijos projektų;

3.6. žemės reformos žemėtvarkos projektų.

II. KVALIFIKACINIAI REIKALAVIMAI

4. Specialistams taikomi šie kvalifikaciniai reikalavimai:

4.1. turėti aukštąjį universitetinį žemėtvarkos ar kraštotvarkos išsilavinimą;

4.2. turėti ne mažesnį kaip 3 metų darbo stažą teritorijų planavimo arba teritorijų planavimo valstybinės priežiūros, arba žemės tvarkymo ir administravimo srityse;

4.3. išmanyti teisės aktų, reglamentuojančių teritorijų planavimą ir teritorijų planavimo valstybinę priežiūrą, nuostatas.

5. Taisyklių 4 punkte nurodyti kvalifikaciniai reikalavimai turi būti nustatyti specialistų pareigybių aprašymuose.

III. ATESTAVIMO BŪDAI

6. Atestavimas gali būti atliekamas:

6.1. atestacijos komisijos (toliau – Komisija) posėdžio metu (toliau – atestavimas Komisijoje);

6.2. konkurso į valstybės tarnautojo pareigas metu (toliau – atestavimas konkurso metu).

7. Asmenys, kurie į specialistų – valstybės tarnautojų pareigas priimami be konkurso arba kurie į specialistų pareigas priimami pagal darbo sutartis, atestuojami Taisyklių 6.1 punkte nurodytu būdu.

8. Asmenys, kurie į specialistų – valstybės tarnautojų pareigas priimami konkurso būdu, pirmą kartą atestuojami Taisyklių 6.2 punkte nurodytu būdu.

IV. ATESTAVIMAS KOMISIJOJE

9. Komisijos sudėtis tvirtinama Nacionalinės žemės tarnybos direktoriaus įsakymu. Komisiją turi sudaryti nuo 5 iki 7 narių. Komisijos veiklos forma yra posėdžiai. Komisijos posėdis yra teisėtas, jeigu jame dalyvauja ne mažiau kaip pusė visų Komisijos narių.

10. Specialistai, atestuojami Komisijoje, Nacionalinės žemės tarnybos direktoriui turi pateikti:

10.1. prašymą atestuoti ir išduoti kvalifikacijos pažymėjimą;

10.2. asmens tapatybės patvirtinimo dokumento kopiją;

10.3. išsilavinimo patvirtinimo dokumento kopiją;

10.4. darbo stažo patvirtinimo dokumentų kopijas;

10.5. specialisto pareigybės aprašymo kopiją.

11. Nacionalinės žemės tarnybos direktorius ne vėliau kaip per 3 darbo dienas nuo Taisyklių 10 punkte nurodytų dokumentų gavimo perduoda juos Komisijai.

12. Komisija pagal pateiktus dokumentus patikrina, ar specialistas atitinka Taisyklių 4.1 ir 4.2 punktuose nustatytus kvalifikacinius reikalavimus. Kilus įtarimui dėl pateiktų duomenų ar informacijos teisingumo, Komisija gali reikalauti pateikti dokumentų originalus. Gauti Taisyklių 10.2–10.5 punktuose nurodytų dokumentų originalai nesaugomi – grąžinami specialistui.

13. Specialistui, kuris pateikė ne visus Taisyklių 10 punkte nurodytus dokumentus, išsiunčiamas pranešimas elektroniniu paštu per nustatytą terminą, kuris negali būti trumpesnis kaip 7 kalendorinės dienos ir ilgesnis kaip 14 kalendorinių dienų, pateikti trūkstamus dokumentus.

14. Specialistui, kuris atitinka Taisyklių 4.1 ir 4.2 punktuose nustatytus kvalifikacinius reikalavimus, ne vėliau kaip per 15 darbo dienų nuo Taisyklių 10 punkte nurodytų visų dokumentų gavimo Komisijoje išsiunčiamas pranešimas elektroniniu paštu apie jo profesinių žinių patikrinimo datą ir laiką.

15. Specialistas, kuris neatitinka Taisyklių 4.1 ir 4.2 punktuose nustatytų kvalifikacinių reikalavimų arba nepateikė visų Taisyklių 10 punkte nurodytų dokumentų, per 15 darbo dienų nuo visų dokumentų Komisijoje gavimo arba nustatyto termino trūkstamiems dokumentams pateikti pabaigos raštu informuojamas apie tai, kad jo profesinės žinios nebus tikrinamos, nurodžius šio sprendimo teisinį pagrindą.

16. Komisija specialistų profesines žinias tikrina testais. Testų klausimų sąrašas tvirtinamas Nacionalinės žemės tarnybos direktoriaus ir skelbiamas Nacionalinės žemės tarnybos interneto svetainėje http://www.nzt.lt. Šis sąrašas sudaromas ne mažiau kaip iš 200 klausimų ir keičiamas ne rečiau kaip kas 3 metus.

17. Komisija testui iš testų klausimų sąrašo parenka 50 klausimų, kuriuos Nacionalinės žemės tarnybos direktorius patvirtina. Kiekvienam klausimui pateikiami 3 atsakymo variantai, iš kurių tik vienas teisingas.

18. Atsakyti į testo klausimus skiriama 60 minučių.

19. Testas išlaikomas, jeigu specialistas teisingai atsako ne mažiau kaip į 30 testo klausimų.

20. Jeigu specialistas išlaiko testą, Komisija siūlo Nacionalinės žemės tarnybos direktoriui išduoti šiam specialistui kvalifikacijos pažymėjimą.

21. Jeigu specialistas neišlaiko testo, Komisija siūlo Nacionalinės žemės tarnybos direktoriui atsisakyti išduoti šiam specialistui kvalifikacijos pažymėjimą. Nacionalinės žemės tarnybos direktoriui priėmus Taisyklių 29 punkte nurodytą sprendimą atsisakyti išduoti kvalifikacijos pažymėjimą, specialistas privalo ne vėliau kaip per 10 darbo dienų pateikti Nacionalinės žemės tarnybos direktoriui prašymą pakartotinai jį atestuoti ta pačia tvarka. Iš naujo pateikti Taisyklių 10.2–10.5 punktuose nurodytus dokumentus neprivaloma.

22. Jeigu specialistas antrą kartą neišlaiko testo, Komisija teikia siūlymą Nacionalinės žemės tarnybos direktoriui atsisakyti išduoti šiam specialistui kvalifikacijos pažymėjimą ir teisės aktų nustatyta tvarka atleisti šį specialistą iš pareigų.

23. Profesinių žinių patikrinimo dieną Komisija surašo Komisijos posėdžio protokolą, kuriame nurodoma posėdžio data, vieta, posėdžio dalyviai, pirmininkas ir sekretorius, Nacionalinės žemės tarnybos direktoriaus įsakymo, kuriuo patvirtinti 50 testo klausimų, data ir numeris, testą laikiusių specialistų vardai ir pavardės, gimimo data, testo rezultatai (nurodomas teisingų atsakymų skaičius), Komisijos siūlymas išduoti arba atsisakyti išduoti testą laikiusiems specialistams kvalifikacijos pažymėjimus, taip pat siūlymas atleisti atitinkamą specialistą iš pareigų. Protokolas surašomas 2 egzemplioriais. Vieną protokolo egzempliorių Komisija ne vėliau kaip per 3 darbo dienas nuo testo laikymo privalo pateikti Nacionalinės žemės tarnybos direktoriui.

V. ATESTAVIMAS KONKURSO METU

24. Konkursas į valstybės tarnautojų pareigas organizuojamas Konkursų į valstybės tarnautojų pareigas organizavimo tvarkos aprašo, patvirtinto Lietuvos Respublikos Vyriausybės 2002 m. birželio 24 d. nutarimu Nr. 966 (Žin., 2002, Nr. 65-2654), ir šio Taisyklių skyriaus nustatyta tvarka.

25. Asmenims, dalyvaujantiems konkurse į specialisto – valstybės tarnautojo pareigas, kaip egzamino raštu testo klausimai, kuriuos parengia konkursą organizuojanti institucija, pateikiami 50 klausimų iš Taisyklių 16 punkte nurodyto testų klausimų sąrašo. Šiuos klausimus atsitiktiniu būdu parenka Nacionalinė žemės tarnyba.

26. Nacionalinė žemės tarnyba pateikia asmenims, pageidaujantiems dalyvauti konkurse, teisės aktų, iš kurių nuostatų sudaromas Taisyklių 16 punkte nurodytas testų klausimų sąrašas, sąrašą. Kartu asmenims, pageidaujantiems dalyvauti konkurse, nurodoma, kad konkursui Nacionalinė žemės tarnyba parengs 50 testo klausimų.

27. Konkursą laimėjusį asmenį arba teisės aktuose nustatytais atvejais kitą konkurse dalyvavusį asmenį priėmus į specialisto – valstybės tarnautojo pareigas, jam kvalifikacijos pažymėjimas išduodamas Taisyklių VI skyriaus nustatyta tvarka.

VI. KVALIFIKACIJOS PAŽYMĖJIMO IŠDAVIMAS IR GALIOJIMAS

28. Nacionalinės žemės tarnybos direktoriaus sprendimas dėl kvalifikacijos pažymėjimo išdavimo ar atsisakymo jį išduoti įforminamas įsakymu.

29. Sprendimas dėl kvalifikacijos pažymėjimo išdavimo ar atsisakymo jį išduoti priimamas ir kvalifikacijos pažymėjimas (pagal priedą) išduodamas per 15 darbo dienų nuo Komisijos posėdžio protokolo, kuriame įrašytas Komisijos siūlymas išduoti arba atsisakyti išduoti specialistui kvalifikacijos pažymėjimą, gavimo arba konkursą laimėjusio asmens ar teisės aktuose nustatytais atvejais kito konkurse dalyvavusio asmens priėmimo į specialisto – valstybės tarnautojo pareigas.

30. Kvalifikacijos pažymėjimas galioja 5 metus.

31. Specialistas, praradęs kvalifikacijos pažymėjimo originalą, privalo raštu apie tai pranešti Nacionalinės žemės tarnybos direktoriui, kuris ne vėliau kaip per 5 darbo dienas išduoda kvalifikacijos pažymėjimo dublikatą.

32. Ne vėliau kaip likus 3 mėnesiams iki kvalifikacijos pažymėjimo galiojimo termino pabaigos specialistas privalo kreiptis dėl atestavimo Taisyklių 6.1 punkte nurodytu būdu ir naujo kvalifikacijos pažymėjimo išdavimo.

33. Jeigu Komisija negauna Taisyklių 32 punkte nurodyto specialisto prašymo, ji pasibaigus šio specialisto kvalifikacijos pažymėjimo galiojimo terminui Nacionalinės žemės tarnybos direktoriui teikia siūlymą teisės aktų nustatyta tvarka atleisti šį specialistą iš pareigų.

34. Nacionalinės žemės tarnybos direktorius savo iniciatyva arba gavęs specialisto tiesioginio vadovo motyvuotą pranešimą gali priimti sprendimą panaikinti specialisto kvalifikacijos pažymėjimo galiojimą nustatęs, kad:

34.1. siekiant gauti kvalifikacijos pažymėjimą buvo pateikti klaidingi arba melagingi duomenys;

34.2. kvalifikacijos pažymėjimas buvo išduotas neteisėtai;

34.3. specialisto kvalifikacija nebeatitinka Taisyklių 4 punkte nustatytų kvalifikacinių reikalavimų;

34.4. suteikiantis subjektinę teisę specialisto priimtas administracinis sprendimas panaikintas teismo sprendimu kaip neteisėtas.

35. Apie priimtą sprendimą panaikinti kvalifikacijos pažymėjimo galiojimą raštu pranešama specialistui per 5 darbo dienas nuo sprendimo priėmimo.

36. Specialistas, kurio kvalifikacijos pažymėjimo galiojimas panaikintas, gali pateikti prašymą atestuoti jį Taisyklių 6.1 punkte nurodytu būdu ne anksčiau kaip po 2 metų nuo kvalifikacijos pažymėjimo galiojimo panaikinimo.

VII. BAIGIAMOSIOS NUOSTATOS

37. Nacionalinės žemės tarnybos direktoriaus sprendimai dėl kvalifikacijos pažymėjimo išdavimo ar atsisakymo jį išduoti, galiojimo panaikinimo gali būti skundžiami Lietuvos Respublikos administracinių bylų teisenos įstatymo (Žin., 1999, Nr. 13-308; 2000, Nr. 85-2566) nustatyta tvarka.

38. Žinios apie atestuotus specialistus, kvalifikacijos pažymėjimų išdavimą, kvalifikacijos pažymėjimų galiojimo panaikinimą skelbiamos Nacionalinės žemės tarnybos interneto svetainėje http://www.nzt.lt.

39. Atestuotų specialistų registrą tvarko ir atestavimo dokumentus saugo Nacionalinė žemės tarnyba, vadovaudamasi Bendrųjų dokumentų saugojimo terminų rodykle, patvirtinta Lietuvos vyriausiojo archyvaro 2011 m. kovo 9 d. įsakymu Nr. V-100 (Žin., 2011, 32-1534).

_________________

Žemėtvarkos planavimo dokumentų

valstybinę priežiūrą atliekančių specialistų

kvalifikacinių reikalavimų ir atestavimo

taisyklių

priedas

(Kvalifikacijos pažymėjimo forma)

(herbas)

NACIONALINĖ ŽEMĖS TARNYBA

PRIE ŽEMĖS ŪKIO MINISTERIJOS

Žemėtvarkos planavimo dokumentų valstybinę priežiūrą atliekančio specialisto
KVALIFIKACIJOS PAŽYMĖJIMAS

_________________ Nr. ____________

(data)

________________________

(sudarymo vieta)

_	,

(atestuoto asmens vardas, pavardė)

vadovaujantis Lietuvos Respublikos žemės įstatymu ir Lietuvos Respublikos teritorijų planavimo įstatymu, yra atestuotas (-a) ir jam (jai) suteikiama teisė atlikti

_

(žemėtvarkos planavimo dokumentai)

valstybinę priežiūrą.

Galioja iki ___________________

Nacionalinės žemės tarnybos prie Žemės ūkio ministerijos direktorius	(Parašas)	(Vardas ir pavardė)

A.V.

_________________